钦定古今图书集成/理学汇编/学行典/第177卷 > 礼记 > 《曲礼上》
## 钦定古今图书集成/理学汇编/学行典/第177卷 > 礼记 > 《曲礼上》

凡为人子之礼，“冬温而夏凊，昏定而晨省，在《丑夷》不
争。”

〈陈注〉温以御其寒，凊以致其凉，定其衽席，省其安否。“丑”同类也；“夷”，平等也。一朝之忿，忘其身则害及其亲。故在群众侪辈之中，一于逊让。〈大全〉蓝田吕氏曰：“温凊定省，所以养体也。丑夷不争，所以养志也。”

又

夫为人子者，三赐不及车马，故州闾乡党称其孝也，
兄弟亲戚称其慈也，僚友称其弟也，执友称其仁也，
交游称其信也。

〈陈注〉古之仕者，一命而受爵，再命而受衣服，三命而受车马。有车马则尊贵之体貌备矣。今但受三赐之命，而不与车马同受，故言“不及车马”也。君之有赐，所以礼其臣，子之不受，不敢并于亲也。孝之所该者大，故其称最广。曰慈，曰弟，曰仁，曰信，皆孝之事也。“僚友”，官同者；执友，志同者。“交游”，则泛言远近之往来者。

又

“见父之执，不谓之进，不敢进，不谓之退，不敢退，不问，
不敢对”，此孝子之行也。

〈大全〉严陵方氏曰：“见父之执，于进退之节有所不敢，则一举足不敢忘亲可知；于对问之节有所不敢，则一出言不敢忘亲可知。孝子之行，孰过乎是？”

又

夫为人子者，出必告，反必面，所游必有常，所习必有
业，《恒言》不称老。

〈大全〉蓝田吕氏曰：“出必告，反必面，受命于亲而不敢专也。所游必有常，所习必有业，体亲之爱而不敢贻其忧也。《恒言》不称老，极子之慕而不忍忘也。”

又

为人子者，居不主奥，坐不中席，行不中道，立不中门，
食飨不为概，祭祀不为尸。听于无声，视于无形，不登
高，不临深，不苟訾，不苟笑。孝子不服暗，不登危，惧辱
亲也。

〈大全〉金华邵氏曰：“事亲之道，当自卑以尊其亲，尤当自重以爱其身。主奥、中席，皆尊者所居；中道、中门皆尊者所由；为概、为尸，皆尊者之事，人子皆不敢当，既不嫌于逼其亲矣。听于无声，常若亲有命；视于无形，常若亲在前。又不至于违其亲。其尊之者为如何，不登高而下，皆爱其身也。”

又

父母存，不许友以死，不有私财为人子者。“父母存，冠
衣不纯素。”

〈陈注〉亲在而以身许人，是有忘亲之心；亲在而以财专己，是有离亲之志。〈大全〉马氏曰：“父母俱存，兄弟无故，一乐也。乐于中者，文必称于外，冠衣不纯素，所以文之也。”

又

〈大全〉长乐陈氏曰：“诺者应之缓，唯者应之速。以道则唯、诺无以殊，以礼则缓急有所辨。子之于父，弟子之于师，其敬畏之笃，常听于无声，视于无形。于其所未召也，常若有所召，则于其召也，敢诺而不唯乎？”

又

父前子名。君前臣名。

〈大全〉长乐陈氏曰：“家无二长，故父前无伯仲之称；国无二上，故君前无爵位之称。”

又

父母有疾，冠者不栉，行不翔，言不惰，琴瑟不御，食肉
不至变味，饮酒不至变貌，笑不至矧，怒不至詈，疾止
复故。

〈大全〉王氏曰：“父母有疾而致其忧，此子职所当然也。圣人犹必为之委曲以制礼者，盖以人情有过有不及焉。约之以礼，庶乎归之于中也。”